
A Debreceni Egyetem Tanárképző Intézete gyakorlógimnáziumának módszertani elvei és gyakorlata az 1930-as években

A dolgozat a Debreceni Magyar Királyi Középiskolai Tanárképző Intézet Gyakorló Gimnáziumának tanításról vallott elveit mutatja be a magyar nyelv és irodalom tantárgyon keresztül, az 1930-as években. A levéltári kutatás során feltárt források ismertetik a kor nevelési irányzatait. Mitrovics Gyula pedagógia professzor értekezései nyomán három kulcsfogalom határozza meg a Gyakorlógimnázium tanítását: az élményszerű tanítás, az esztétikai nevelés és a munkáltató oktatás. A kor társadalmi igényeinek vizsgálatával igyekszünk rávilágítani a nevelési elvek haladó szellemiségére. A tanárok munkásságán keresztül a magyar nyelv és irodalom tanításának célkitűzéseiről és módszertani megvalósításairól is átfogó képet rajzolunk. A tanárjelöltek munkájának bemutatása és egy diák magyarfüzeteinek ismertetése az elvek gyakorlatban történő megvalósulását példázzák. Szót ejtünk egy további kutatás irányáról is, melyben a ’30-as évek irodalomtanításra vonatkozó megújítási törekvéseit vázoljuk.



